Έμα Γουάτσον

Η  Έμμα Σάρλοτ Ντουέρ Γουάτσον (αγγλικά: Emma Charlotte Duerre Watson, γενν. 15 Απριλίου 1990) είναι Αγγλίδα ηθοποιός, μοντέλο και ακτιβίστρια.

Έγινε γνωστή με τον ρόλο της ως Ερμιόνη Γκρέιντζερ στη σειρά των ταινιών Χάρυ Πότερ. Κέρδισε το ρόλο της Γκρέιντζερ σε ηλικία εννέα ετών, έχοντας προηγουμένως συμμετάσχει μόνο σε σχολικά θεατρικά έργα. Από το 2001 έως το 2011, πρωταγωνίστησε και στις οκτώ ταινίες Χάρι Πότερ, μαζί με τους Ντάνιελ Ράντκλιφ και Ρούπερτ Γκριντ.  Ο ρόλος της στη σειρά ταινιών Χάρρυ Πόττερ της έχει χαρίσει αρκετά βραβεία, ενώ της έχει αποφέρει πάνω από 10 εκατομμύρια στερλίνες. Το 2009, ξεκίνησε την καριέρα της ως μοντέλο συμμετέχοντας στη Φθινοπωρινή/Χειμωνιάτικη καμπάνια του οίκου μόδας Burberry.

Το 2007, η Γουάτσον ανακοίνωσε τη συμμετοχή της σε δύο παραγωγές: την ομώνυμη τηλεοπτική προσαρμογή του μυθιστορήματος Ballet Shoes και την ταινία κινουμένων σχεδίων Η Ιστορία του Ντεσπερό (The Tale of Despereaux). Το Ballet Shoes προβλήθηκε στις 26 Δεκεμβρίου 2007 και το παρακολούθησαν 5,2 εκατομμύρια τηλεθεατές, ενώ η ταινία Η Ιστορία του Ντεσπερό, βασισμένη στο ομώνυμο μυθιστόρημα της Κέιτ ΝτιΚαμίλο, κυκλοφόρησε το 2008 και είχε έσοδα άνω των 86 εκατομμυρίων δολαρίων παγκοσμίως.

Το 2012, η Γουάτσον πρωταγωνίστησε στην ταινία Τα Πλεονεκτήματα του να Είσαι στο Περιθώριο (The Perks of Being a Wallflower) του Στίβεν Τσμπόσκι, η οποία αποτελεί τη κινηματογραφική απόδοση του ομώνυμου μυθιστορήματος. Το 2014, υποδύθηκε την Άιλα στο βιβλικό έπος Νώε (Noah) του Ντάρρεν Αρονόφσκι.

 Πρώτα χρόνια 
Η Έμμα Γουάτσον γεννήθηκε στο Παρίσι. Οι γονείς της, Ζακλίν Λούεζμπι και Κρις Ουότσον, είναι Βρετανοί δικηγόροι. Η Γουάτσον έζησε στο Παρίσι μέχρι τα πέντε της έτη. Μετά το διαζύγιο των γονιών της, μετακόμισε με τη μητέρα και τον μικρότερο αδερφό της στην κομητεία Όξφορντσιρ της Αγγλίας, ενώ περνούσε τα Σαββατοκύριακα στο σπίτι του πατέρα της στο Λονδίνο. Η Γουάτσον έχει δηλώσει ότι μιλά λίγα γαλλικά, αλλά «όχι τόσο καλά» όσο συνήθιζε.

Μετά τη μετακόμισή της στην Οξφόρδη με τη μητέρα και τον αδερφό της, η Γουάτσον φοίτησε στο δημοτικό σχολείο The Dragon School μέχρι τον Ιούνιο του 2003. Από τα έξι της, η Γουάτσον ήθελε να γίνει ηθοποιός και για κάποια χρόνια φοίτησε στη σχολή θεάτρου Stagecoach Theatre Arts τραγούδι, χορό και υποκριτική. Μέχρι την ηλικία των δέκα ετών, είχε συμμετάσχει σε πολλές παραγωγές και σχολικά θεατρικά έργα της σχολής, συμπεριλαμβανομένου τις Arthur: The Young Years και The Happy Prince, αλλά δεν είχε ασχοληθεί επαγγελματικά με την υποκριτική πριν τη σειρά ταινιών Χάρι Πότερ. Η Γουάτσον συνέχισε τις σπουδές στο σχολείο θηλέων δευτεροβάθμιας εκπαίδευσης Headington School, το οποίο βρίσκεται επίσης στην Οξφόρδη. Κατά τη διάρκεια των γυρισμάτων των ταινιών Χάρι Πότερ, η Γουάτσον και οι συνομήλικοί συμπρωταγωνιστές της έκαναν ιδιαίτερα μαθήματα από παιδαγωγό μέχρι και πέντε ώρες την ημέρα. Τον Ιούνιο του 2006, η Γουάτσον έδωσε εξετάσεις για να αποκτήσει Γενικό Πιστοποιητικό Δευτεροβάθμιας Εκπαίδευσης σε 10 μαθήματα, λαμβάνοντας τελικά οχτώ A+ και δύο A στη βαθμολογία.

 Σταδιοδρομία 
 1999–2003: Ξεκίνημα και επιτυχία / αναγνώριση 
Το 1999, ξεκίνησε το κάστινγκ για την ταινία Ο Χάρι Πότερ και η Φιλοσοφική Λίθος (Harry Potter and the sorceres's Stone), την κινηματογραφική προσαρμογή του ομώνυμου μυθιστορήματος της Βρετανίδας συγγραφέας Τζ. Κ. Ρόουλινγκ. Οι υπεύθυνοι του κάστινγκ εντόπισαν τη Γουάτσον μέσω του δασκάλου υποκριτικής της στην Οξφόρδη και οι παραγωγοί εντυπωσιάστηκαν από την αυτοπεποίθησή της. Μετά από οχτώ οντισιόν, ο παραγωγός Ντέιβιντ Χέιμαν ανακοίνωσε στη Γουάτσον και στους Ντάνιελ Ράντκλιφ και Ρούπερτ Γκριντ ότι κέρδισαν τους ρόλους των Ερμιόνη Γκρέιντζερ, Χάρι Πότερ και Ρον Ουέσλι αντίστοιχα. Η Ρόουλινγκ υποστήριξε τη Γουάτσον από την πρώτη της δοκιμή στην οθόνη.

Η κυκλοφορία της ταινίας Ο Χάρι Πότερ και η Φιλοσοφική Λίθος (ταινία) το 2001 αποτέλεσε το ντεμπούτο της Γουάτσον στη μεγάλη οθόνη. Η ταινία έσπασε το ρεκόρ του καλύτερου εισπρακτικά ανοίγματος ταινίας και αποτέλεσε την πιο εμπορική ταινία του 2001. Οι τρεις πρωταγωνιστές έλαβαν θετικές κριτικές για τις ερμηνείες τους, με την ερμηνεία της Γουάτσον να ξεχωρίζει. Η εφημερίδα The Daily Telegraph σχολίασε την ερμηνεία της ως «αξιοθαύμαστη», και η ιστοσελίδα IGN ανέφερε ότι η Γουάτσον «έκλεψε την παράσταση». Η Γουάτσον ήταν προτεινόμενη για πέντε βραβεία για την ερμηνεία της, κερδίζοντας τελικά το Βραβείο Young Artist Καλύτερης Νεαρής Ηθοποιού.

Έναν χρόνο αργότερα, πρωταγωνίστησε ξανά ως Ερμιόνη Γκρέιντζερ στην ταινία Ο Χάρι Πότερ και η Κάμαρα με τα Μυστικά (Harry Potter and the Chamber of Secrets), τη δεύτερη προσθήκη στη σειρά. Οι κριτικοί σχολίασαν θετικά τις ερμηνείες των τριών πρωταγωνιστών. Η εφημερίδα Los Angeles Times ανέφερε ότι η Γουάτσον και οι συμπρωταγωνιστές της ωρίμασαν στο διάστημα μεταξύ των δύο ταινιών, ενώ η βρετανική εφημερίδα The Times επέκρινε το σκηνοθέτη Κρις Κολόμπους λέγοντας ότι «υπο-απασχόλησε» το πολύ διάσημο στο κοινό χαρακτήρα της Γουάτσον. Η Γουάτσον έλαβε το Βραβείο Otto από το γερμανικό περιοδικό Bravo για την ερμηνεία της.

 2004-2011: Συνεχιζόμενη επιτυχία με τη σειρά Χάρι Πότερ 

Το 2004, Ο Χάρι Πότερ και ο Αιχμάλωτος του Αζκαμπάν (Harry Potter and the Prisoner of Azkaban) κυκλοφόρησε. Η Γουάτσον εκτίμησε τον ουσιαστικότερο ρόλο που έπαιζε η Ερμιόνη στην ταινία, αποκαλώντας τον χαρακτήρα της «χαρισματικό» και «ένας φανταστικός ρόλος για να υποδυθείς». Αν και οι κριτικοί σχολίασαν ιδιαίτερα αρνητικά την ερμηνεία του Ράντκλιφ, αποκαλώντας τον «ξύλινο», σχολίασαν θετικά τη Γουάτσον. Η εφημερίδα The New York Times επαίνεσε τη ερμηνεία της, αναφέροντας «Ευτυχώς η μειλιχιότητα του Κύριου Ράντκλιφ αντισταθμίζεται από την αιχμηρή ανυπομονησία της δεσποινίδος Γουάτσον. Ο Χάρι μπορεί να επεκτείνει τις ικανότητες του ως μάγος ... αλλά η Ερμιόνη ... κερδίζει το δυνατότερο χειροκρότημα με την αποφασιστική μπουνιά στη μύτη του Ντράκο Μαλφόι, ο οποίος το άξιζε». Αν και ο Αιχμάλωτος του Αζκαμπάν παραμένει η χειρότερη εισπρακτικά ταινία Χάρι Πότερ ως τον Απρίλιο του 2009, η ερμηνεία της Γουάτσον της χάρισε δύο Βραβεία Otto και το Βραβείο Καλύτερης Παιδικής Ερμηνείας της χρονιάς από το Βρετανικό περιοδικό Total Film.

Με την ταινία Ο Χάρι Πότερ και το Κύπελλο της Φωτιάς (Harry Potter and the Goblet of Fire) το 2005, τόσο η Γουάτσον όσο και η σειρά ταινιών Χάρι Πότερ έφτασαν σε νέα ορόσημα. Η ταινία έκανε ρεκόρ καλύτερου ανοίγματος τριημέρου ταινίας Χάρι Πότερ, αλλά και καλύτερου ανοίγματος τριημέρου στις Η.Π.Α. και στο Ηνωμένο Βασίλειο. Οι κριτικοί επαίνεσαν την όλο και αυξανόμενη ωριμότητα της Γουάτσον και των συμπρωταγωνιστών της. Η εφημερίδα The New York Times σχολίασε την ερμηνεία της ως «συγκινητικά ένθερμη». Για τη Γουάτσον, μεγάλο μέρος του χιούμορ της ταινίας πήγαζε από την ένταση μεταξύ των τριών βασικών χαρακτήρων καθώς ωρίμαζαν. Δήλωσε, «Μου άρεσαν όλοι οι καβγάδες. ... Νομίζω ότι είναι πολύ πιο ρεαλιστικό ότι θα υπήρχαν διαφωνίες και προβλήματα». Προτεινόμενη για τρια βραβεία για την ταινία, η Γουάτσον κέρδισε ένα χάλκινο Βραβείο Otto. Αργότερα την ίδια χρονιά, η Γουάτσον έγινε το νεότερο άτομο που πόζαρε για το εξώφυλλο του περιοδικού Teen Vogue, κάτι που επανέλαβε τον Αύγουστο του 2009. Το 2006, η Γουάτσον υποδύθηκε την Ερμιόνη Γκρέιντζερ στο The Queen's Handbag, ένα ειδικό μίνι-επεισόδιο του Χάρι Πότερ για τον εορτασμό των 80ων γενεθλίων της Βασίλισσας Ελισάβετ Β΄.


Η πέμπτη ταινία της σειράς Χάρι Πότερ, Ο Χάρι Πότερ και το Τάγμα του Φοίνικα (Harry Potter and the Order of the Phoenix), κυκλοφόρησε το 2007. Η ταινία αποτέλεσε μεγάλη εισπρακτική επιτυχία και έκανε ρεκόρ καλύτερου ανοίγματος τριημέρου παγκοσμίως με εισπράξεις 332,7 εκατομμυρίων δολαρίων. Η Γουάτσον κέρδισε το Βραβείο National Movie Καλύτερης Γυναικείας Ερμηνείας. Καθώς η φήμη της ηθοποιού και της σειράς συνεχιζόταν, η Γουάτσον και οι συμπρωταγωνιστές της στη σειρά Χάρι Πότερ, Ντάνιελ Ράντκλιφ και Ρούπερτ Γκριντ, άφησαν τα αποτυπώματα των χεριών, ποδιών και ραβδιών τους μπροστά από το Κινέζικο Θέατρο Γκράουμαν στο Χόλυγουντ στις 9 Ιουλίου 2007.

Μέχρι τον Ιούλιο του 2007, η συμμετοχή της Γουάτσον στη σειρά ταινιών Χάρι Πότερ της είχε αποφέρει πάνω από 10 εκατομμύρια στερλίνες και η ίδια αναγνώρισε ότι δεν θα χρειαζόταν να δουλέψει ποτέ ξανά για οικονομικούς λόγους. Το Μάρτιο του 2009, κατατάχθηκε 6η στη λίστα του περιοδικού Forbes με τους «Πολυτιμότερους Νεαρούς Σταρ», και το Φεβρουάριο του 2010, ονομάστηκε η Υψηλότερα Αμειβόμενη Σταρ του Χόλυγουντ, έχοντας λάβει κατ' εκτίμηση 19 εκατομμύρια στερλίνες το 2009.

Παρά την επιτυχία της ταινίας Ο Χάρι Πότερ και το Τάγμα του Φοίνικα, το μέλλον της σειράς ταινιών Χάρι Πότερ έγινε αβέβαιο, καθώς και οι τρεις βασικοί ηθοποιοί δίσταζαν να υπογράψουν ώστε να αναλάβουν ξανά τους ρόλους τους στις τελευταίες δύο ταινίες της σειράς. Ο Ράντκλιφ τελικά υπέγραψε για τις τελευταίες δύο ταινίες στις 2 Μαρτίου 2007, αλλά η Γουάτσον ήταν πιο διστακτική. Εξήγησε ότι η απόφαση ήταν σημαντική, καθώς οι ταινίες αντιπροσώπευαν επιπλέον τέσσερα χρόνια δέσμευσης στο ρόλο, αλλά τελικά παραδέχθηκε ότι δεν θα μπορούσε ποτέ να αφήσει το ρόλο της Ερμιόνης, υπογράφοντας για το ρόλο στις 23 Μαρτίου 2007.  

Ο πρώτος ρόλος της Γουάτσον σε ταινία που δεν σχετιζόταν με τη σειρά Χάρι Πότερ ήταν στην ταινία Ballet Shoes του καναλιού BBC το 2007, που αποτέλεσε προσαρμογή του ομώνυμου μυθιστορήματος της Νόελ Στρίτφαϊλντ. Η σκηνοθέτης της ταινίας, Σάντρα Γκολντμπάχερ, δήλωσε ότι η Γουάτσον ήταν «τέλεια» για το πρωταγωνιστικό ρόλο της επίδοξης ηθοποιού Πολίν Φόσιλ: «Έχει μια διαπεραστική, φίνα αύρα που σε κάνει να θες να την χαζεύεις συνεχώς».  Η ταινία Ballet Shoes μεταδόθηκε στο Ηνωμένο βασίλειο στις 26 Δεκεμβρίου 2007 και την παρακολούθησαν 5,7 εκατομμύρια τηλεθεατές, παρά τις μικτές κριτικές.  Η Γουάτσον δάνεισε επίσης τη φωνή της στην Πριγκίπισσα Πι στην ταινία κινουμένων σχεδίων Η Ιστορία του Ντεσπερό (The Tale of Despereaux), μια παιδική κωμωδία με πρωταγωνιστές τον Μάθιου Μπρόντερικ και το συμπρωταγωνιστή της στη σειρά Χάρι Πότερ, Ρόμπι Κόλτρεϊν (ο οποίος υποδύθηκε το χαρακτήρα του Ρούμπεους Χάγκριντ). Η ταινία Η Ιστορία του Ντεσπερό κυκλοφόρησε το Δεκέμβριο του 2008 και είχε έσοδα 87 εκατομμυρίων δολαρίων παγκοσμίως.

Τα γυρίσματα για την έκτη ταινία ξεκίνησαν στα τέλη του 2007, με τις σκηνές τις Γουάτσον να γυρίζονται από τις 18 Δεκεμβρίου έως τις 17 Μαΐου 2008. Η ταινία Ο Χάρι Πότερ και ο Ημίαιμος Πρίγκιψ (Harry Potter and the Half-Blood Prince) έκανε πρεμιέρα στις 15 Ιουλίου 2009, ενώ αρχικά είχε ανακοινωθεί ότι θα κυκλοφορούσε το Νοέμβριο του 2008. Με τους πρωταγωνιστές να βρίσκονται στα τέλη της εφηβείας τους, οι κριτικοί ήταν ιδιαίτερα πρόθυμοι να αξιολογήσουν την ερμηνεία τους, την οποία η εφημερίδα Los Angeles Times περιέγραψε ως «ένας περιεκτικός οδηγός στη σύγχρονη υποκριτική του Ηνωμένου Βασιλείου». Η εφημερίδα The Washington Post έγραψε ότι η Γουάτσον έδωσε «την πιο γοητευτική ερμηνεία της μέχρι σήμερα», ενώ η εφημερίδα The Daily Telegraph χαρακτήρισε τους τρεις βασικούς ηθοποιούς ως εξής: «απελευθερωμένοι και γεμάτοι ενέργεια, πρόθυμοι να δώσουν τον καλύτερο εαυτό τους στις ταινίες της σειράς που έχουν απομείνει». Το Δεκέμβριο του 2008, η Γουάτσον δήλωσε ότι θα ήθελε να σπουδάσει στο πανεπιστήμιο μετά το τέλος της σειράς ταινιών Χάρι Πότερ.

Τα γυρίσματα της Γουάτσον για την τελευταία προσθήκη στη σειρά Χάρι Πότερ, την ταινία Ο Χάρι Πότερ και οι Κλήροι του Θανάτου (Harry Potter and the Deathly Hallows), ξεκίνησαν στις 18 Φεβρουαρίου 2009 και τελείωσαν στις 12 Ιουνίου 2010. Για οικονομικούς λόγους αλλά και λόγους που αφορούσαν το σενάριο, το βιβλίο χωρίστηκε σε δύο ταινίες οι οποίες γυρίστηκαν διαδοχικά. Η ταινία Ο Χάρι Πότερ και οι Κλήροι του Θανάτου, Μέρος 1ο κυκλοφόρησε το Νοέμβριο του 2010, ενώ το 2ο Μέρος της ταινίας κυκλοφόρησε τον Ιούλιο του 2011.

Επίσης, εμφανίστηκε στο μουσικό βίντεο κλιπ του συγκροτήματος One Night Only μετά τη γνωριμία της με τον τραγουδιστή του συγκροτήματος Τζορτζ Κρεγκ κατά τη διάρκεια της Φθινοπωρινής / Χειμωνιάτικης καμπάνιας του οίκου μόδας Burberry το 2010. Το βίντεο κλιπ του τραγουδιού «Say You Don't Want It», προβλήθηκε στο κανάλι Channel 4 στις 26 Ιουνίου 2010 και κυκλοφόρησε στις 16 Αυγούστου. Στην πρώτη της ταινία μετά το τέλος της σειράς Χαρι Πότερ, η Γουάτσον εμφανίστηκε στην ταινία Επτά μέρες με τη Μέριλιν (My Week with Marilyn) υποδυόμενη τη Λούσι, μια βοηθό γκαρνταρόμπας που βγαίνει μερικά ραντεβού με το βασικό χαρακτήρα, Κόλιν Κλαρκ.

 2012-2016 

Το Μάιο του 2010, αναφέρθηκε ότι η Γουάτσον βρισκόταν σε συζητήσεις για τον πρωταγωνιστικό ρόλο στην ταινία Τα Πλεονεκτήματα του να Είσαι στο Περιθώριο (The Perks of Being a Wallflower), η οποία αποτελεί κινηματογραφική προσαρμογή του ομώνυμου μυθιστορήματος. Τα γυρίσματα ξεκίνησαν το καλοκαίρι του 2011 και η ταινία κυκλοφόρησε το Σεπτέμβριο του 2012

Το 2013, η Γουάτσον πρωταγωνίστησε στην ταινία Οι Ύποπτοι Φορούσαν Γόβες (The Bling Ring). Η ταινία είναι βασισμένη στις πραγματικές ληστείες με στόχο τα σπίτια διασήμων. Η Γουάτσον υποδύεται την Αλέξις Νάιερς (μια νυν τηλεοπτική προσωπικότητα, η οποία ήταν μια από τους επτά εφήβους που είχαν εμπλακεί στις ληστείες). Ενώ η ταινία έλαβε κυρίως μικτές κριτικές, όλοι σχεδόν οι κριτικοί επαίνεσαν την ερμηνεία της Γουάτσον. Ακόμη, είχε ένα υποστηρικτικό ρόλο στην κωμωδία Το Τέλος του Κόσμου (This Is the End) την ίδια χρονιά, όπου υποδύθηκε τον εαυτό της.

Τον Ιούνιο του 2012, επιβεβαιώθηκε ότι η Γουάτσον θα συμπρωταγωνιστούσε στην ταινία Νώε (Noah) του Ντάρεν Αρονόφσκι. Τα γυρίσματα ξεκίνησαν τον επόμενο μήνα και η ταινία κυκλοφόρησε το Μάρτιο του 2014. Επίσης, είναι σε συζητήσεις για να πρωταγωνιστήσει στην κινηματογραφική εκδοχή της Πεντάμορφης και του Τέρατος του Γκιγιέρμο Ντελ Τόρο.

Η Γουάτσον είχε εμπλακεί το 2012 με το ρόλο της Έμμα Φόρεστ στην κινηματογραφική προσαρμογή του βιβλίου της τελευταίας, Your Voice in My Head. Εκείνη την περίοδο, συνδέθηκε με τον σκηνοθέτη του Harry Potter, Ντέιβιντ Γιέιτς. Σε μια συνέντευξη τον Μάιο του 2013, φάνηκε ότι η Γουάτσον δεν θα πρωταγωνιστούσε στην ταινία. Ο Στάνλεϊ Τούτσι δήλωσε ότι ο ρόλος θα πήγαινε αντ' αυτού στην Έμιλι Μπλαντ. Παρ' όλα αυτά, το Σεπτέμβριο του 2013, επιβεβαιώθηκε ότι η Γουάτσον θα πρωταγωνιστούσε τελικά και ότι τα γυρίσματα θα ξεκινούσαν το Νοέμβριο της ίδιας χρονιάς με καινούρια σκηνοθέτη, την Φραντσέσκα Γκρεγκορίνι.

Τον Ιούνιο του 2013, ανακοινώθηκε ότι η Γουάτσον αναμένεται να συνεργαστεί με τον παραγωγό της σειράς ταινιών Χάρι Πότερ, Ντέιβιντ Χάιμαν στην ταινία Queen of the Tearling, η οποία θα βασίζεται σε μια τριλογία βιβλίων που δεν έχει ακόμη κυκλοφορήσει. Θα πρωταγωνιστήσει στην ταινία ως η ηρωίδα Κέλσι Γλιν, ενώ επίσης θα διατελέσει παραγωγός. Η εταιρία Warner Bros. θα είναι υπεύθυνη για την διανομή της ταινίας.

Το Σεπτέμβριο του 2013, αναφέρθηκε ότι η Γουάτσον θα πρωταγωνιστήσει στην ταινία While We're Young, η οποία θα αποτελέσει την κινηματογραφική απόδοση του μυθιστορήματος του 2010 της Αντίνα Χάλπερν με τίτλο 29. Το βιβλίο εστιάζει σε μια γιαγιά με «νεαρή καρδιά» που προτιμά να περνά χρόνο με την εγγονή της (Γουάτσον) και όχι με την κόρη της. Τη σκηνοθεσία της ταινίας θα αναλάβει ο Στίβεν Τσμπόσκι, με τον οποίο η Γουάτσον συνεργάστηκε προηγουμένως στην ταινία Τα Πλεονεκτήματα του να Είσαι στο Περιθώριο (The Perks of Being a Wallflower). Τον Οκτώβριο του 2013, επιλέχθηκε ως Γυναίκα της Χρονιάς από το περιοδικό GQ. Ακόμη, η Γουάτσον συμπρωταγωνίστησε πλάι στον Ήθαν Χοκ στο θρίλερ Regression. Ο Αλεχάντρο Αμενιάμπαρ έγραψε και σκηνοθέτησε την ταινία, η οποία κυκλοφόρησε τον Αύγουστο του 2015. Η Γουάτσον έχει υπογράψει να πρωταγωνιστήσει μαζί με τον Τομ Χανκς στην κινηματογραφική απόδοση του βιβλίου The Circle.

Τον Φεβρουάριου του 2016, η Γουάτσον ανακοίνωσε ότι θα κάνει ένα διάλειμμα ενός έτους από την υποκριτική. Σχεδιάζει να αφιερώσει αυτόν το χρόνο στην «προσωπική της ανάπτυξη» και στο έργο της σχετικά με τα δικαιώματα των γυναικών.

Η δεύτερη μεγάλη επιτυχία της, ήταν ο πρωταγωνιστικός ρόλος στο Beauty and the Beast το 2017.

Το 2019 κυκλοφόρησε η ταινία Μικρές κυρίες της Γκρέτα Γκέργουιγκ, στην οποία η Γουότσον συμπρωταγωνιστεί με τους Σίρσα Ρόναν, Φλόρενς Πιου, Ελάιζα Σκάνλεν, Λόρα Ντερν, Τιμοτέ Σαλαμέ και Μέριλ Στριπ.

 Μόντελινγκ 
Το 2008, ο βρετανικός τύπος ανέφερε ότι η Γουάτσον θα αντικαθιστούσε την Κίρα Νάιτλι ως το πρόσωπο του οίκου μόδας Chanel, αλλά αυτό διαψεύστηκε και από τις δύο πλευρές. Τον Ιούνιο του 2009, μετά από φήμες αρκετών μηνών, η Γουάτσον επιβεβαίωσε ότι θα συνεργαζόταν με τον οίκο μόδας Burberry ως το πρόσωπο της Φθινοπωρινής/Χειμωνιάτικης καμπάνιας του 2009. Για τη συνεργασία αυτή εκτιμάται ότι έλαβε εξαψήφια αμοιβή. Επίσης εμφανίστηκε στην Ανοιξιάτική/Καλοκαιρινή καμπάνια του Burberry για το 2010 μαζί με τον αδερφό της Άλεξ, τους μουσικούς Τζορτζ Κρεγκ και Ματ Γκίλμουρ και το μοντέλο Μαξ Χαρντ. Τον Φεβρουάριο του 2011, η Γουάτσον βραβεύτηκε με το Βραβείο Style Icon από τη Βρετανική Έκδοση του περιοδικού Elle της Βίβιεν Γουέστγουντ. Η Γουάτσον συνέχισε την ενασχόληση της με τη μόδα όταν ανακοίνωσε το Μάρτιο του 2011 ότι είχε επιλεγεί ως το πρόσωπο της μάρκας καλλυντικών Lancôme.

Τον Σεπτέμβριο του 2009, η Γουάτσον ανακοίνωσε τη συνεργασία της με τη μάρκα ρούχων δικαίου εμπορίου People Tree. Η Γουάτσον εργάστηκε ως δημιουργική σύμβουλος της People Tree για τη δημιουργία της ανοιξιάτικης κολεξιόν ρούχων, που κυκλοφόρησε το Φεβρουάριο του 2010. Το στυλ της ήταν εμπνευσμένο από τη νότια Γαλλία και το Λονδίνο. Η κολεξιόν, η οποία χαρακτηρίστηκε από την εφημερίδα The Times ως «πολύ έξυπνη» παρά τη «σιωπηλή ελπίδα τους ότι [αυτή] θα μπερδευόταν στο πρώτο εμπόδιο που θα συναντούσε», δημοσιεύθηκε ευρέως σε περιοδικά όπως το Teen Vogue, το Cosmopolitan και το People. Η Γουάτσον, η οποία δεν πληρώθηκε για τη συνεργασία, παραδέχθηκε ότι ο ανταγωνισμός για την κολεξιόν ήταν ελάχιστος, αλλά υποστήριξε ότι «Η μόδα αποτελεί ένα καλό μέσο ενδυνάμωσης των ανθρώπων και απόκτησης δεξιοτήτων. Αντί να δωρίσεις χρήματα για φιλανθρωπία μπορείς να βοηθήσεις τους ανθρώπους αγοράζοντας τα ρούχα που φτιάχνουν και υποστηρίζοντας τα πράγματα για τα  οποία είναι υπερήφανοι». Ακόμη, πρόσθεσε «Νομίζω ότι οι νέοι άνθρωποι όπως εγώ συνειδητοποιούν όλο και περισσότερο τα ανθρωπιστικά ζητήματα που περιβάλλουν τη γρήγορη μόδα και θέλουν να κάνουν καλές επιλογές, αλλά δεν υπάρχουν πολλές επιλογές εκεί έξω». Η Γουάτσον συνέχισε τη συνεργασία της με τη People Tree, με την κυκλοφορία της Φθινοπωρινής/Χειμωνιάτικης συλλογής για το 2010.

Η Γουάτσον έχει συμπεριληφθεί έξι διαδοχικές χρονιές στη λίστα του ανδρικού περιοδικού FHM με τις 100 Πιο Σέξι Γυναίκες. Πρωτοεμφανίστηκε στη λίστα, η οποία ψηφίζεται από τους αναγνώστες, το 2007, καταλαμβάνοντας την 98η θέση. Τις επόμενες χρονιές κατατάχτηκε 33η, 47η, 29η, 23η και το 2012, 64η.

 Εκπαίδευση 
Αφότου τελείωσε το σχολείο, η Γουάτσον διέκοψε τις σπουδές της για έναν χρόνο για να αφοσιωθεί στα γυρίσματα της ταινίας Ο Χάρι Πότερ και οι Κλήροι του Θανάτου (Harry Potter and the Deathly Hallows) που ξεκινούσαν το Φεβρουάριο του 2009, αλλά δήλωσε ότι θέλει σίγουρα να πάει στο πανεπιστήμιο. Η εφημερίδα The Providence Journal σε δημοσίευμά της ανέφερε ότι η Γουάτσον είχε επιβεβαιώσει ότι διάλεξε το Πανεπιστήμιο Μπράουν που βρίσκεται στο Πρόβιντενς του Ρόουντ Άιλαντ. Τον Μάρτιο του 2011, μετά από 18 μήνες στο πανεπιστήμιο, η Γουάτσον ανακοίνωσε ότι θα αναβάλλει τις σπουδές της για «ένα εξάμηνο ή δύο», ώστε να μπορέσει να συμμετάσχει πιο ενεργά στην προώθηση του 2ου μέρους της τελευταίας ταινίας Χάρι Πότερ, καθώς και σε άλλα πρότζεκτ. Η Γουάτσον φοίτησε στο Πανεπιστήμιο της Οξφόρδης στην Αγγλία για το ακαδημαϊκό έτος 2011-12. Στις 25 Μαΐου 2014, η Γουάτσον αποφοίτησε από το Πανεπιστήμιο Μπράουν με πτυχίο στην Αγγλική Λογοτεχνία και δημοσίευσε φωτογραφία της από την τελετή στο λογαριασμό της στο twitter.

 Προσωπική ζωή 
Τον Ιανουάριο του 2014, η Γουάτσον ξεκίνησε να βγαίνει τον Ματ Τζάνεϊ, παίκτη του ράγκμπι του Πανεπιστημίου της Οξφόρδης, τον οποίο γνώρισε σε έναν αγώνα τον Δεκέμβριο.

Η Γουάτσον έχει δηλώσει ότι είναι φεμινίστρια."Emma Watsons New Day" . Vogue Magazine. Retrieved 13 Ιουλίου 2014 Έχει προωθήσει την εκπαίδευση για τα κορίτσια με τις επισκέψεις της στο Μπανγκλαντές και τη Ζάμπια."Emma Watson announces UN Women Goodwill Ambassador role". BBC News. Retrieved 13 Ιουλίου 2014. Τον Ιούλιο του 2014, ανακηρύχθηκε Πρέσβειρα Καλής Θελήσεως της υπηρεσίας «Ο.Η.Ε. Γυναίκες» του Οργανισμού Ηνωμένων Εθνών. Η καμπάνια για την ισότητα των φύλων την οποία δημιούργησε, ονομάζεται He for She.

 Φιλμογραφία 
 Έτος Τίτλος Ρόλος Σημειώσεις 2001 Ο Χάρι Πότερ και η Φιλοσοφική Λίθος(Harry Potter and the Philosopher's Stone) Ερμιόνη Γκρέιντζερ Βραβείο Young Artist Καλύτερης Ερμηνείας - Νεαρή Ηθοποιός σε Πρωταγωνιστικό Ρόλο Υποψηφιότητα - Βραβείο American Moviegoer Εξέχουσας Ηθοποιού σε Υποστηρικτικό Ρόλο Υποψηφιότητα - Βραβείο Empire Καλύτερης Πρωτοεμφανιζόμενης Υποψηφιότητα - Βραβείο Phoenix Film Critics Society Καλύτερης Νεανικής Ερμηνείας Υποψηφιότητα - Βραβείο Saturn Καλύτερης Ερμηνείας από Νεαρή Ηθοποιό 2002 Ο Χάρι Πότερ και η Κάμαρα με τα Μυστικά(Harry Potter and the Chamber of Secrets) Ερμιόνη Γκρέιντζερ Βραβείο Phoenix Film Critics Society Καλύτερης Ερμηνείας Νέου σε Πρωταγωνιστικό ή Υποστηρικτικό Ρόλο - Θηλυκό Βραβείο Otto Καλύτερης Κινηματογραφικής Σταρ (Ασημένιο) Υποψηφιότητα - Βραβείο Phoenix Film Critics Society Καλύτερου Υποκριτικού Συνόλου 2004 Ο Χάρι Πότερ και ο Αιχμάλωτος του Αζκαμπάν(Harry Potter and the Prisoner of Azkaban) Ερμιόνη Γκρέιντζερ Βραβείο Otto Καλύτερης Κινηματογραφικής Σταρ (Χρυσό) Υποψηφιότητα - Βραβείο Broadcast Film Critics Association Καλύτερης Νεαρής Ηθοποιού 2005 Ο Χάρι Πότερ και το Κύπελλο της Φωτιάς(Harry Potter and the Goblet of Fire) Ερμιόνη ΓκρέιντζερΥποψηφιότητα - Βραβείο Broadcast Film Critics Association Καλύτερης Νεαρής Ηθοποιού Υποψηφιότητα - Βραβείο MTV Movie Καλύτερης Ομάδας στην Οθόνη 2007 Ο Χάρι Πότερ και το Τάγμα του Φοίνικα(Harry Potter and the Order of the Phoenix) Ερμιόνη Γκρέιντζερ Βραβείο National Movie Καλύτερης Γυναικείας Ερμηνείας Βραβείο Nickelodeon Kids' Choice Αγαπημένης Ηθοποιού σε Ταινία Βραβείο Otto Καλύτερης Κινηματογραφικής Σταρ (Χρυσό) Υποψηφιότητα - Βραβείο Empire Καλύτερης Ηθοποιού 2007 Ballet Shoes Πολίν Φόσιλ Τηλεταινία που προβλήθηκε στο κανάλι BBC One 2008 Η Ιστορία του Ντεσπερό(The Tale of Despereaux) Πριγκίπισσα Πι Φωνή 2009 Ο Χάρι Πότερ και ο Ημίαιμος Πρίγκιψ (Harry Potter and the Half-Blood Prince) Ερμιόνη Γκρέιντζερ Υποψηφιότητα - Βραβείο Scream Καλύτερης Ηθοποιού - Φαντασία Υποψηφιότητα - Βραβείο Teen Choice Καλύτερης Ηθοποιού - Φαντασία Υποψηφιότητα - Βραβείο MTV Movie Καλύτερης Γυναικείας Ερμηνείας 2010  Ερμιόνη Γκρέιντζερ Βραβείο Teen Choice Καλύτερου Φιλιού (μοιρασμένο με τον Ντάνιελ Ράντκλιφ) Βραβείο Teen Choice Καλύτερης Ηθοποιού - Επιστημονική Φαντασία Υποψηφιότητα - Βραβείο MTV Movie Καλύτερης Μάχης (μοιρασμένο με τους Ντάνιελ Ράντκλιφ και Ρούπερτ Γκριντ) Υποψηφιότητα - Βραβείο MTV Movie Καλύτερου Φιλιού (μοιρασμένο με τον Ντάνιελ Ράντκλιφ) Υποψηφιότητα - Βραβείο MTV Movie Καλύτερης Γυναικείας Ερμηνείας Υποψηφιότητα - Βραβείο National Movie Ερμηνείας της ΧρονιάςWinners of 2011 National Movie Awards"  Ιστοσελίδα Βραβείων Υποψηφιότητα - Βραβείο Empire Καλύτερης Ηθοποιού Υποψηφιότητα - Βραβείο Nickelodeon Kids' Choice Αγαπημένης Ηθοποιού σε Ταινία Υποψηφιότητα - Βραβείο People's Choice Αγαπημένης Κινηματογραφικής Ηθοποιού (κάτω των 25) 2011  Ερμιόνη Γκρέιντζερ Βραβείο Teen Choice Καλύτερης Ηθοποιού σε Καλοκαιρινή Ταινία Βραβείο San Diego Film Critics Society Καλύτερης Ερμηνείας Συνόλου Βραβείο People's Choice Αγαπημένου Κινηματογραφικού Καστ Βραβείο MTV Movie Καλύτερου Καστ (μοιρασμένο με τους Ντάνιελ Ράντκλιφ, Ρούπερτ Γκριντ και Τομ Φέλτον) Υποψηφιότητα - Βραβείο MTV Movie Καλύτερου Φιλιού (μοιρασμένο με τον Ρούπερτ Γκριντ) Υποψηφιότητα - Βραβείο MTV Movie Καλύτερης Γυναικείας Ερμηνείας Υποψηφιότητα - Βραβείο Nickelodeon Kids' Choice Αγαπημένης Κινηματογραφικής Ηθοποιού Υποψηφιότητα - Βραβείο People's Choice Αγαπημένης Κινηματογραφικής Σταρ (κάτω των 25) Υποψηφιότητα - Βραβείο Washington D.C. Area Film Critics Association Καλύτερου Υποκριτικού Συνόλου Υποψηφιότητα - Βραβείο Scream Καλύτερης Ηθοποιού - Φαντασία Υποψηφιότητα - Βραβείο Saturn Β' Γυναικείου Ρόλου 2011 Επτά μέρες με τη Μέριλιν(My Week with Marilyn) Λούσι 2012 Τα Πλεονεκτήματα του να Είσαι στο Περιθώριο(The Perks of Being a Wallflower) Σαμ Βραβείο People's Choice Αγαπημένης Κινηματογραφικής Ηθοποιού - Δράμα Βραβείο San Diego Film Critics Society Β' Γυναικείου Ρόλου Βραβείο San Diego Film Critics Society Καλύτερης Ερμηνείας Συνόλου Βραβείο Teen Choice Καλύτερης Ηθοποιού - Δράμα Βραβείο MTV Movie Πρωτοπορείας Υποψηφιότητα - Βραβείο MTV Movie Καλύτερης Γυναικείας Ερμηνείας Υποψηφιότητα - Βραβείο MTV Movie Καλύτερης Μουσικής Στιγμής (μοιρασμένο με τους Λόγκαν Λέρμαν και Έζρα Μίλερ) Υποψηφιότητα - Βραβείο MTV Movie Καλύτερου Φιλιού (μοιρασμένο με τον Λόγκαν Λέρμαν) Υποψηφιότητα - Βραβείο Teen Choice Καλύτερου Φιλιού (μοιρασμένο με τον Λόγκαν Λέρμαν)  Υποψηφιότητα - Βραβείο Boston Society of Film Critics Β' Γυναικείου Ρόλου Υποψηφιότητα - Βραβείο Phoenix Film Critics Society Β' Γυναικείου Ρόλου Υποψηφιότητα - Βραβείο St. Louis Film Critics Association Β' Γυναικείου Ρόλου 2013 Οι Ύποπτοι Φορούσαν Γόβες(The Bling Ring) Νίκη Μουρ Υποψηφιότητα - Βραβείο Jupiter  Καλύτερης Διεθνής Ηθοποιού 2013 Το Τέλος του Κόσμου (This Is the End) Τον εαυτό της Υποψηφιότητα - Βραβείο People's Choice Αγαπημένης Κινηματογραφικής Ηθοποιού - Κωμωδία2014Νώε(Noah) Άιλα Υποψηφιότητα - Βραβείο Teen Choice Καλύτερης Ηθοποιού - Δράμα2015Σκοτεινή ανάμνηση(Regression) Άντζελα Γκρέι2015Η Αποικία (Colonia) Λένα2016 The Circle  Μάε Χόλαντ  Βραβείο Teen Choice Καλύτερης Ηθοποιού - Δράμα2017 Η Πεντάμορφη και το Τέρας (Beauty and the Beast)  Μπελ  Βραβείο MTV Movie & TV Awards Καλύτερης απόδοσης σε ταινία
Βραβείο Teen Choice Καλύτερης ηθοποιού σε ταινία επιστημονικής φαντασίας

Βραβείο Teen Choice Καλύτερου φιλιού

Βραβείο Teen Choice Καλύτερου ζευγαριού σε ταινία2019Οι Μικρές Κυρίες (Little Women)Μεγκ ΜαρτςΚαλύτερο καστ (Boston Society of Film Critics, Florida Film Critics Circle, Georgia Film Critics Association)

 Παραπομπές 

 Περαιτέρω ανάγνωση 



 Εξωτερικοί σύνδεσμοι 


 Emma Watson at UN Women's official website
 Emma Watson at Kering's official website
 Emma Watson's 2014 Speech at United Nations Headquarters – Official UN Video
 Έμμα Γουάτσον στο Cine.gr 
 Έμμα Γουάτσον Fansite
 Έμμα Γουάτσον Fansite

Κατηγορία:Αγγλίδες ηθοποιοί κινηματογράφου
Κατηγορία:Άγγλοι ακτιβιστές
Κατηγορία:Άγγλοι φεμινιστές
Κατηγορία:Βρετανοί μοντέλα